Frank Sinatra ( 1915 - 1998 ) hefði orðið 100 ára 2015 : Hjartaknúsarinn , drykkjuboltinn , erkitöffarinn og söngvarinn Frank Sinatra fæddist 12. desember 1915 og hefði því orðið 100 ára í lok þessa árs , en hann lést árið 1998 . Geir Ólafsson söngvari er einhver ákafasti aðdáandi Sinatra á Íslandi og kann ýmsar sögur af kappanum . LEIKARI : Sinatra sýndi einnig góð tilþrif í kvikmyndaleik . Hér er hann í hasar í Von Ryan´s Express . Aðalgæinn Þau eru ófá lögin sem Frank Sinatra gerði ódauðleg á ferli sínum og þau munu halda minningu hans á lofti um ókomna tíð . The Girl Next Door , Fly Me to the Moon , I Get a Kick Out of You , I’ve Got You Under My Skin , Love and Marriage , Strangers in the Night , Summer Wind , That’s Life , Somethin ’ Stupid , með dóttur sinni Nancy Sinatra , My Wa og auðvitað New York , New York . Sinatra var einnig liðtækur kvikmyndaleikari og eftir nokkuð mögur ár tók ferill hans kipp á ný eftir að hann hlaut Óskarsverðlaunin sem besti aukaleikarinn í From Here to Eternity 1953 . Aðrar þekktar myndir með honum eru The Man with the Golden Arm , The Manchurian Candidate og söngleikirnir On the Town , Guys and Dolls , High Society og Pal Joey . Undir miklum árhrifum AÐDÁANDINN : Geir Ólafsson er ákafur aðdáandi Sinatra og var undir miklum áhrifum frá honum , ekki síst framan af . Geir Ólafsson hefur aldrei farið leynt með aðdáun sína á Sinatra en segist eiga erfitt með að nefna eitt uppáhaldslag með hetjunni sinni en segir One for My Baby ( and One More for the Road ) vera þar á meðal . „ Þetta er svona dæmigert Sinatra-lag . Hann var svo mikill túlkandi og fékk fólk til þess að trúa því sem hann var að syngja um í flestum lögum sínum . “ Geir var þrettán ára þegar hann heillaðist af Sinatra og var þá mjög á skjön við jafnaldra sína . „ Ég var ekkert í Wham ! og Duran Duran og hlustaði bara á Frank Sinatra . Ég var þrettán ára þegar pabbi gaf mér „ best of “ plötuna New York , New York og sagði mér að ef ég vildi einhvern tíma verða söngvari þá ætti ég að hlusta á hann þennan . Það er alveg á hreinu að hann hafði strax mikil áhrif á mig í tónlistinni og mér fannst hann gríðarlega töff . “ Og Geir segir Frank hafa farið létt með að standa undir töffaraímyndinni . „ Hann stendur undir þessu öllu . Heldur betur . Það skiptir líka máli að hann var góður maður , sinnti þeim sem minna máttu sín í samfélaginu og stofnaði meira að segja barnaspítala . “ Hvað þrálátan orðróm um mafíutengsl Sinatra varðar hefur Geir einfaldlega þetta að segja : „ Mafíutengingin gerði hann bara meira kúl . “ GENGIÐ : Dean Martin , Sammy Davis og Sinatra djömmuðu grimmt og voru alræmdir á þeim vettvangi , enda svo sannarlega á heimavelli . Don Randy , sem Geir hefur starfað mikið með , ekki síst í Los Angeles , þekkti Sinatra vel og hefur sagt honum ófáar sögur af kempunni . „ Don átti klúbbinn Baked Potatoe , sem er einn frægasti djassklúbburinn í Los Angeles . Árið 1979 voru Frank , Sammy Davis og Dean Martin að spila saman í Las Vegas og flugu þaðan til LA . Á flugvellinum hringdi Frank í Don og sagðist vera með smáfund og spurði hvort hann mætti ekki halda hann á staðnum . Hann skyldi svo bara sjá um að loka þegar þeir væru búnir . Þeir mættu svo í fylgd þriggja kvenna , meðal annars Lizu Minelli . Don lét Frank fá lyklana að staðnum og bað hann um að skilja þá eftir í póstkassanum þegar þeir færu . Don kom svo daginn eftir og sá að það hafði gengið ansi mikið á vínbirgðirnar en rak svo augun í brúnan bréfpoka . Þar var miði sem stóð á : „ Thank you , “ og 10.000 dollarar sem hann sagði að hefðu alveg bjargað rekstrinum næstu mánuðina . “ Sannkallaður herramaður , Frank Sinatra . Frank Sinatra er einn söluhæsti tónlistarmaður allra tíma og hefur selt yfir 150 milljón plötur út um allan heim . Ronald Reagan , þáverandi forseti Bandaríkjanna , veitti Sinatra Frelsisorðu forsetans árið 1985 , auk þess sem hann fékk heiðursmerki Bandaríkjaþings 1997 . Á ferli sínum tók Sinatra við ellefu Grammy-verðlaunum , þar á meðal viðurkenningu fyrir ævistarf sitt í tónlist . Einungis Elvis Presley , Bítlarnir og Michael Jackson hafa toppað Sinatra í vinsældum .